Bente Dahl (RV), 2009-10-21:
Jeg vil starte med at sige tak for redegørelsen for det nordiske samarbejde.
Heldigvis har ministeren også i årets nordiske redegørelse holdt det på forholdsvis få sider.
Når jeg tænker på redegørelserne for et par år siden, så havde de en anselig størrelse.
Det er en meget bedre størrelse, vi har foran os i dag.
Og den indeholder jo det, den skal, som jeg ser det.
Overskriften for samarbejdet er, at det skal tjene til nordisk mernytte, merværdi.
Når vi lægger vores befolkninger sammen, er vi godt 25 millioner, og med det befolkningsgrundlag kan vi løfte meget mere, end med hver vores cirka 5 millioner.
Forskningssamarbejde, anden uddannelse, sundhedssamarbejde – tænk, hvis vi i langt højere grad brugte hinandens sygehuse, hinandens sundhedspersonale, for slet ikke at snakke om det helt fundamentale, nemlig kultursamarbejdet.
Når vi arbejder sammen, opnår vi en højere grad af fleksibilitet og en meget højere grad af udnyttelse af vores ressourcer.
Et eksempel på et godt samarbejde er de små håndværksfag, kulturhåndværkene.
I Det Radikale Venstre ser vi for os, at vi kunne oprette en portal, hvor unge mennesker kan se, hvor i Norden uddannelserne og arbejdet er, og hvor arbejdsudbyderne kan se, hvor de, der kan det pågældende håndværk, befinder sig.
Så kunne vi få sikret dels en ordentlig, valid uddannelse for de små håndværk, dels kunne vi få sikret en ordentlig næringsvej for de håndværkere, der udøver de her håndværk.
Vi behøver de små håndværk.
Den generation, der sidder nu med den viden, er i pensionsalderen, så det haster med at få overgivet viden til næste generation. En ting i forbindelse med at samarbejde om de små kulturhåndværk kunne være, at pengene kunne følge de unge rundt i Norden.
Der er åbenlyse fordele ved at se Norden som en samlet helhed i rigtig mange sammenhænge.
Redegørelsen gør bl.a. rede for de fire prioriterede områder, som Island har haft søgelyset rettet imod i 2009.
For det første: Nordens drivkraft, tværfagligt samarbejde om forskning og innovation mellem myndigheder og institutioner og virksomheder.
Island har lagt stor vægt på klimatopmødet i København og har også lagt vægt på, at der skulle prioriteres økonomiske midler til det.
For det fjerde: et globaliseret Norden.
Fokus på ministerrådets nye retningslinjer for samarbejdet med Nordvestrusland og de baltiske lande.
Og samarbejdet inden for rammerne af Arktisk Råd er også vægtet.
I Det Radikale Venstre mener vi, at de fire områder er vigtige, og vi støtter prioriteringen, som den har været.
Kultursamarbejdet, som jeg har nævnt, er et af de allervigtigste samarbejdsområder.
Men netop i kultursamarbejdet er der et lille problem, som ikke må vokse sig for stort.
Det bliver mere og mere tydeligt, og derfor vil jeg opfordre ministerrådet til at tage fat på det, inden det bliver for stort.
Det handler om den omlægning af kultursamarbejdet, der fandt sted i 2007.
Det har åbenbart medført, at amatører og det frivillige foreningsliv har fået vanskeligere ved at søge støtte til deres aktiviteter.
Det bør ændres, også inden den egentlige evaluering finder sted i 2011.
I Nordisk Råds kultur- og uddannelsesudvalg var vi initiativtagere til en høring her på Christiansborg i forsommeren 2009, og svarene fra kulturområdet var entydigt, at der manglede muligheder for at opnå støtte til amatører og det frivillige foreningsliv.
Tværtimod var et af argumenterne, et vægtigt argument, at der skulle flere penge ud i området – flere penge, som ikke skulle bindes af administration, men skulle ud at arbejde.
Det har desværre vist sig, at det ikke helt fungerer så optimalt, som hensigten var, for amatører og de frivillige.
Så vi vil opfordre Nordisk Ministerråd til at se på dette område inden evalueringen i 2011.
Det kan jo gøres bedre.
Nordens behov for at kunne udnytte globaliseringens muligheder og håndtere dens udfordringer er bl.a. blevet tydeligt under den internationale finanskrise.
I forbindelse med krisen har de øvrige nordiske lande ydet en ekstra indsats, ekstra støtte til Island, hvilket vi i Det Radikale Venstre finder vigtigt og vældig godt – et vældig godt eksempel på et godt samarbejde igen i Norden.
Der opstår nye udfordringer, som skal besvares med nye måder at tackle dem på.
Således har den tidligere norske udenrigsminister i det forgangne år lavet en glimrende rapport, Stoltenbergrapporten, om de muligheder, der ligger i et øget nordisk samarbejde om forsvar og sikkerhed.
Stoltenbergrapporten hilser vi i Det Radikale Venstre rigtig velkommen.
I Det Radikale Venstre ser vi også det nordiske samarbejde i europæisk sammenhæng.
De landvindinger, vi har gjort i Norden, behøver EU jo ikke at opfinde igen.
De kan jo lære af Norden.
Den måde, vi arbejder sammen på i Norden, kan EU tage til sig.
De behøver ikke at opfinde den dybe tallerken en gang til.
Nordisk Ministerråd og Ugebrevet Mandag Morgen udgav for nogle år siden en debatbog, hvor der var analyser og undersøgelser, der afdækkede de otte områder, de værdier, som vi kan betegne som nordiske kerneværdier.
For det første drager vi omsorg for hinanden, det er lighedsprincippet.
For det andet: Vi stoler på hinanden, har tillid til hinanden.
For det tredje: Vi møder hinanden i lav øjenhøjde, der er lille magtdistance.
For det fjerde: Vi vil have alle med – inklusion.
For det femte: Vi er fleksible.
For det sjette: Vi har respekt for naturen og hinanden.
For det syvende: Vi finder mening i at arbejde, vi har en god arbejdsmoral.
Og det ottende, Norden som vinderregion kommer ind på, er vor æstetik.
Jo, der er meget at bygge videre på.
Vi har fundamentet i orden.
Det viser dagens redegørelse, og vi er i Det Radikale Venstre positive over for det.